Matko Marušić, profesor na Medicinskom fakultetu u Splitu, komentirao je podjele među američkim pedijatrima oko rodne ideologije i prava gej osoba na usvajanje djece konstatirajući da ljudi koji su 'stvarni pedijatri i pošteno rade svoj posao znaju istinu', dok su ostali aktivisti. A istina je, po Marušiću, sljedeća: čovjek je zadan genima svojih roditelja te osoba može biti muško ili žensko - treće ne postoji

'Kao profesor fiziologije, ja sam jako žestok i jako ljut. Dođe mi netko i kaže da je biološki spol jedan kontinuum, jednolika promjena od muškoga do ženskoga. Pa taj čovjek mora biti ludi koji to govori. Otkud njemu to?' pita se Marušić.

Objasnio je pojam rodne disforije. 'To znači da je netko muško, a osjeća se kao žensko. On se šminka, stavlja si neke balone za prsi, oblači najlonke, visoke pete. Tretira sam sebe kao ženu. To postoji, međutim, to je aberacija koja može imati genetsku osnovu, da taj čovjek ima poremećaj kromosoma X i Y, da ima neku genetsku mutaciju pa mu onda to djeluje na hormone, to su časne stvari, to su naši pacijenti. Ali mi znamo da to nije prirodni zakon. To je poremećaj, koji može biti i u glavi', kazao je Marušić.